open-index/open-wikipedia-markdown huggingface dataset:
Javi Venta

**Javier ”Javi” Rodríguez Venta** (s. 13. joulukuuta 1975 Oviedo, Espanja) on espanjalainen jalkapalloilija, joka edustaa Segunda Divisiónissa pelaavaa Villarrealia. Pelipaikaltaan hän on oikea laitapuolustaja.

Venta tunnetaan urastaan Villarrealissa, jossa hän pelasi 182 sarjaottelussa vuosina 2002–2010. Villarrealissa hän pelasi myös Mestarien liigan, Eurooppa-liigan, UEFA-cupin ja Intertoto-cupin otteluita. Ensiesiintymisensä korkeimmalla sarjatasolla hän teki Tenerifessä kaudella 2001–2002.

## Lähteet
Rubén Gracia

**Rubén Gracia Calmache** eli **Cani** (s. 12. heinäkuuta 1981 Zaragoza, Espanja), on espanjalainen jalkapalloilija. Cani on pelipaikaltaan keskikenttäpelaaja.

## Aiheesta muualla
* Canin tilastot BDFutbol-sivustolla
Fabricio Fuentes

**Fabricio Fuentes** (s. 13. lokakuuta 1976 Río Cuarto, Argentiina) on argentiinalainen jalkapalloilija. Hän edusti uransa aikana kotimaassaan pääasiassa Newell’s Old Boysia ja Vélez Sarsfieldia sekä ulkomailla ranskalaista Guingampia, espanjalaista Villarrealia ja meksikolaista Atlasta. Pelipaikaltaan Fuentes oli keskuspuolustaja.

Fuentes pelasi Argetntiinan A-maajoukkueessa ainoan maaottelunsa maaliskuussa 2005 ystävyysottelussa Meksikoa vastaan. Hän teki lukemiin 1–1 päättyneessä ottelussa oman maalin.Hän lopetti pelaajauransa vuonna 2011.

## Lähteet
* http://www.villarrealcf.com 

### Viitteet
Luettelo itsehallinnollisista alueista

**Tämä on luettelo alueista, joilla on valtiollinen itsehallinto**, jonka itsehallinnollinen asema määräytyy sisäisen tai kansainvälisen sopimuksen mukaan.

Itsehallinnollinen alue määritellään maan alueeksi, jolla on autonomia tai vapaus ulkoisesta hallinnosta. Itsehallinnollinen alue on tyypillisesti maantieteellisesti kaukana emämaasta tai sen väestö on vähemmistöön kuuluva ryhmä. Maat, joihin kuuluu autonomisia alueita, ovat usein federaatioita.

Itsehallinnolliset alueet eroavat liittovaltion yksiköistä ja riippumattomista valtioista siinä mielessä, että niillä, suhteessa useimpaan samaan maahan kuuluvissa muissa maanosissa sijaitsevissa maissa, on valtion sisällä erityisasema, johon sisältyy joitakin lainsäädäntövaltuuksia

Tämä luettelo sisältää kansainvälisesti tunnustettuja alueita sekä joitain yleisesti tunnustamattomia alueita. Autonomisen alueen määritelmä vaihtelee maittain, joten kyseisen maan hallitus on määritellyt määritelmän sen itse.

 

## Itsehallinnolliset alueet
### Perustettu kansainvälisten sopimusten kautta

**Poikkeuksia**:
* **, [[Norja]]**: Huippuvuorten asema ei täysin sovi itsehallintoalueen määritelmään (ei ole sisäistä itsemääräämisoikeutta). Huippuvuoret kuuluvat Norjan suvereniteettiin, jota rajoittaa 1920-luvulla solmittu Svalbard-sopimus ja sen vuoksi sen katsotaan olevan erityisasemassa (koska sitä pidetään täysin integroituna Norjaan olevana sui generis-tapauksena, eikä itsehallintoalueena).
* **, [[Saksa]]**: Vaikka Helgoland on osa Saksan osavaltiota Schleswig-Holsteinia, se on jäänyt pois joistakin Euroopan unionin säädöksistä, kuten tulliliitosta ja arvonlisäverokannasta.
* **, [[Saksa]]** ja **, [[Italia]]**: Alueet ovat Sveitsin sisällä olevia enklaaveja ja käyttävät Sveitsin frangia valuuttanaan, vaikkeivät ole Sveitsiä ja ovat tulliliitossa Sveitsin kanssa

### Perustettu sisäisten sopimusten kautta

### Valtiot, joiden kaikki alueet ovat autonomisia

### Riippuvaiset alueet, joilla on autonomia

## Muut entiteetit, joita kutsutaan itsehallintoalueiksi
### Pääkaupungit, joilla on itsehallinto

### Itsenäiset kaupungit, joita kutsutaan "autonomisiksi"

## Lähteet
Huppuviidakkoharakka

**Huppuviidakkoharakka** (*Dendrocitta vagabunda*) on varisten heimoon ja viidakkoharakoiden sukuun kuuluva lintulaji.
__NOTOC__
## Koko ja ulkonäkö
Huppuviidakkoharakka on hieman eurooppalaista harakkaa pienempi. Sillä on harakkaa pidempi pyrstö, lyhyempi ja leveämpi nokka ja lyhyemmät jalat.

Lintu on vatsapuolelta ja alaselästä vaalean punaruskea. Pää ja kaula ovat tummanharmaat, siivet osittain valkoiset ja osittain mustat. Pyrstö on vaalean siniharmaa mustaa kärkeä lukuun ottamatta. Nokka ja jalat ovat mustat.

## Levinneisyys ja elinympäristö
Huppuviidakkoharakka on levinnyt laajalle. Se elää Himalajalta aina Burmaan, Laosiin ja Thaimaahan asti ulottuvalla alueilla.

Se elää pääosin puissa ja viihtyy siten parhaiten metsissä, puutarhoissa ja plantaaseilla.

## Elintavat
Huppuviidakkoharakka etsii lähes kaiken ravintonsa puista. Se syö hedelmiä, selkärangattomia, pieniä matelijoita sekä lintujen poikasia ja munia.

Huppuviidakkoharakka rakentaa matalan pesänsä yleensä puuhun tai pensaaseen. Naaras munii kolmesta viiteen munaa.

## Lähteet
Jousiammunta kesäolympialaisissa 2008

**[[Kesäolympialaiset 2008|2008 kesäolympialaisten]]** jousiammuntakilpailut käytiin 9.–15. elokuuta. Sekä miehet että naiset kilpailivat henkilökohtaisessa ja joukkuekilpailussa. Kilpailupaikkana toimi *Olympic Green Archery Field*.

## Mitalistit
David Brimmer

**David Brimmer** (s. 16. maaliskuuta 1957), tunnettu myös nimellä **Michael Alston Baley**, on yhdysvaltalainen ääninäyttelijä ja tappeluiden koreograafikko.

## Ura
Brimmer on toiminut urallaan tappeluiden koreograafikkona New Yorkissa ja kansallisissa teattereissa ympäri Yhdysvaltaa. Hänen koreografiansa on saanut myös Douglas Fairbanks -ehdokkuuden. Lisäksi Brimmer on toiminut muun muassa ohjeistajana näytelmien taistelukohtauksissa New Yorkin yliopistolla. Hän on myös New York Fight Ensemblen entinen puheenjohtaja.

Brimmer on lisäksi toiminut ääninäyttelijänä animaatioissa vuodesta 1999. Useimmiten häntä on kuultu englanniksi dubattujen animesarjoissa, kuten Slayers Try, Sonic X, Shaman King ja One Piece. Näiden ohella Brimmer on tehnyt alkuperäisiä äänirooleja muun muassa G.I. Joe: Sigma 6:een ja Turtleseihin.

## Aiheesta muualla
* 
* Playbill Biography: J. David Brimmer
* Crystal Acids
* Anime News Network
The Cousteau Society

**The Cousteau Society** on yhdysvaltalainen yleishyödyllinen järjestö, jonka tarkoituksena on kerätä varoja merien tutkimiseen ja suojeluun. Sen perusti Jacques-Yves Cousteau vuonna 1973 ja sen johdossa on hänen toinen vaimonsa Francine Cousteau.

Järjestöllä on toimistot Virginian Hamptonissa ja Pariisissa. Järjestö pyrkii dokumentoimaan tekemät tutkimuksensa ja vaikuttamalla näillä eri maiden ympäristöpolitiikkaan. Cousteau Society tekee yhteistyötä UNESCOn kanssa yliopistoissa ns. Ecotechie-projektissa, jota käytetään uuteena lähestymistapana päätöstentekemiseen. Lisäksi Cousteau Society antaa koulutusta ja opetusta lapsille ympäristöasioissa, jotta ihmisten tietoisuus ympäristöstä kehittyisi.

## Lähteet

## Aiheesta muualla
*Cousteau Societyn kotisivut
Eigg

**Eigg** () on yksi Small Isles -saarista Sisä-Hebrideillä Skotlannissa. Eiggin historia ulottuu pitkälle. Irlantilainen kirkonmies Donnán perusti sinne muinoin luostarin, jonka munkit murhattiin 17. huhtikuuta 617. 

Vuonna 1577 Macleodin ja Macdonaldin klaanien välisen väkivallan seurauksena kuoli satoja ihmisiä, kun Macleodit tukehduttivat luolaan paenneita Macdonaldeja savuun. Nykyään luola on julistettu sotahaudaksi ja suojelukohteeksi.

Pitkällisten omistajuuskiistojen jälkeen saaren osti vuonna 1997 Isle of Eigg Heritage Trust. Säätiön takana on paikallisia asukkaita ja Scottish Wildlife Trust. Saaren asukkaat tuottavat tarvitsemansa energian tuulella, vedellä ja auringonvalolla.

Eigg on Small Isles- saarista pinta-alaltaan toiseksi suurin, ja sen väkiluku on suurin. Väkiluku nousi sataan keväällä 2017. Naapurisaarilla väestökehitys on päinvastainen.

## Lähteet

## Aiheesta muualla
Frédéric Dumas

**Frédéric Dumas** (14. tammikuuta 1913 Albi – 26. heinäkuuta 1991 Toulon) oli ranskalainen sukeltaja, joka Jacques-Yves Cousteaun ja Philippe Tailliez’n kanssa oli laitesukelluksen pioneereja. Dumas oli mukana monilla Cousteaun myöhemmillä tutkimusmatkoilla.

Dumas tapasi Cousteaun ja Tailliez’n Toulonissa 1930-luvulla. Dumas oli vedenalainen kalastaja. Tapaamisensa jälkeen kolmikko alkoi tutkia sukellukseen vaikuttavia tekijöitä. Cousteaun kuvasi ensimmäiseen elokuvaansa *Par dix-huit mètres de fondiin* (”Kahdeksantoista metrin syvyydessä”) Dumas’ta pyydystämässä keihäällä kalaa.

Dumas kuului vuodet 1945–1965 siviilijäsenenä Cousteaun ja Tailliez’n perustamaan Ranskan merivoimien vedenalaiseen tutkimusryhmään, joka raivasi miinoja toisen maailmansodan jälkeen. Jäätyään eläkkeelle laivaston ryhmästä Dumas keskittyi vedenalaiseen arkeologiaan.

## Lähteet
*

### Viitteet
Ilmanlaatuindeksi

**Ilmanlaatuindeksi** on tietyn alueen ilmanlaatua kuvaava indeksi, jota käytetään ilmanlaadusta tiedotettaessa. Ilmanlaatuindeksin laskennassa otetaan huomioon rikkidioksidin (SO2), typpidioksidin (NO2), hengitettävien hiukkasten (PM10), pienhiukkasten (PM2.5), otsonin (O3), hiilimonoksidin (CO) ja haisevien rikkiyhdisteiden (TRS) pitoisuudet. Suomen oloihin sovitettu indeksi on YTV:n kehittämä ja ylläpitämä.

Ilmanlaatuindeksi helpottaa ilmanlaadusta tiedottamista. Indeksi vaihtelee hyvästä erittäin huonoon. Ilmanlaatuindeksin määrittää se ilmansaaste, jonka arvo on huonoin.

## Lähteet

## Aiheesta muualla

* Ilmanlaatu.fi
Iván Córdoba

**Iván Ramiro Córdoba Sepúlveda** (s. 11. elokuuta 1976, Medellín, Kolumbia) on kolumbialainen uransa lopettanut jalkapalloilija, pelipaikaltaan keskuspuolustaja. Hän edusti seurajoukkuetasolla Deportivo Rionegroa, Atlético Nacionalia ja San Lorenzoa, sekä Internazionalea. Huolimatta lyhyestä koostaan (173 cm) Córdoba tunnettiin erinomaisena pääpelaajana ja nopeana juoksijana. 

Córdoba toimi Kolumbian maajoukkueen kapteenina vuoden 2001 Copa América -turnauksessa. Hän teki myös loppuottelussa Meksikoa vastaan ottelun ainoan maalin ja Kolumbia voitti turnauksen. Córdoba pelasi myös vuoden 1998 MM-kilpailuissa.

Córdoballa on myös Italian kansalaisuus.

## Lähteet

## Aiheesta muualla
The Break-Up

**The Break-Up** on vuonna 2006 tehty elokuva, jonka pääosissa on Jennifer Aniston ja Vince Vaughn. Komedian on ohjannut Peyton Reed.

## Näyttelijät
Joakim Berg

**Herbert Joakim ”Jocke” Berg**, (s. 16. maaliskuuta 1970 Eskilstuna, Ruotsi) on lopettaneen ruotsalaisen rock-yhtyeen Kentin laulaja ja kitaristi. Hän myös sanoitti ja sävelsi suurimman osan yhtyeen kappaleista. Berg asuu Tukholmassa vaimonsa Tanja Määtän kanssa, ja heillä on kaksi lasta.

Bergin sooloalbumi ''Jag fortsätter glömma'' julkaistiin 27. toukokuuta 2022.

## Lähteet

## Aiheesta muualla
Joel Asikainen

**Joel Jalmari Johannes Asikainen** (18. heinäkuuta 1912 Viipuri – 7. heinäkuuta 1968 Pori) oli suomalainen näyttelijä. Hän teki pitkän uran teatterissa ja elokuvissa.

Asikainen näytteli muun muassa Viipurin kaupunginteatterissa ja Helsingin Kansanteatteri-Työväenteatterissa 1940-luvun alusta 1950-luvun puoleenväliin. Hän oli taitava teatterinäyttelijä ja näytteli muun muassa Edvin Laineen ohjauksessa *[[New Yorkin nukkuessa]]*. Hän teki myös paljon sankarirooleja. 

Asikainen näytteli yli 50 elokuvassa vuosina 1937–1954. Roolit olivat lähinnä pikkurooleja tukkilais- ja rillumarei-elokuvissa. Hänen ehkä muistettavin roolinsa oli reportteri Erkki Kari elokuvassa *[[Salainen ase]]* (1943). Hänen viimeinen elokuvansa oli *[[Oi, muistatkos...]]* (1954). Asikainen siirtyi 1950-luvun puolessavälissä Porin teatteriin, jossa hän toimi näyttelijä-ohjaajana viimeisiin vuosiinsa asti.

Joel Asikainen kuoli 55-vuotiaana Porissa vuonna 1968.

## Lähteet
Ritva Juhanto

**Ritva Anneli Juhanto** (19. maaliskuuta 1937 Helsinki – 25. kesäkuuta 2000 Helsinki) oli suomalainen näyttelijä.

Juhanto näytteli vuodesta 1963 Turun kaupunginteatterissa, josta jäi eläkkeelle 1997. Ennen Turun kauttaan hän työskenteli lyhyen aikaa Oulun, Kotkan, Joensuun ja viimeiseksi Lahden teattereissa.

Juhanto näytteli myös muutamassa elokuvassa. Ensimmäisen elokuvaroolinsa hän teki teini-ikäisenä Roland af Hällströmin elokuvassa *[[Putkinotko (elokuva)|Putkinotko]]* (1954). *[[Rakastunut rampa (elokuva)|Rakastuneessa rammassa]]* (1975) hän näytteli povari Signe Lundellia. Lisäksi hänellä oli pieni rooli myös esimerkiksi elokuvissa *[[Tulipää]]* (1980) ja *[[Ihmiselon ihanuus ja kurjuus (elokuva)|Ihmiselon ihanuus ja kurjuus]]* (1988).

Juhanto oli naimisissa näyttelijä Kapo Mannon kanssa vuodesta 1956 aina tämän kuolemaan asti 1977. Näyttelijä ja imitaattori Erja Manto on heidän tyttärensä.

## Lähteet
* 
*
Nestori Sarri

**Nestor Sarri** (ent. Saxberg, myös nimellä **Nestori Sarri**, 23. kesäkuuta 1900 Helsinki – 4. heinäkuuta 1966 Tampere) oli suomalainen näyttelijä ja järjestäjä.

Nestori Sarri valmistui lukkariksi kirkon palvelukseen, mutta kiinnostuikin teatterista ja tuli pian tunnetuksi operetti- ja musikaalirooleistaan. Uransa loppupuolella hänen työnsä painottui järjestäjän tehtäviin ja Tampereen Teatterin näyttämöpäällikön työhön.

Sarri näytteli Turussa ja Hämeenlinnassa sekä pitkään Tampereella, Tampereen Työväen Teatterissa ja Tampereen Teatterissa, toimien myös järjestäjänä. Lisäksi hän esiintyi Pyynikin kesäteatterissa, missä hänet nähtiin muun muassa *[[Tuntematon sotilas|Tuntemattoman sotilaan]]* Korsumäkenä. Sarri näytteli myös kahdessa elokuvassa. Hänet löydettiin Tampereelta Edvin Laineen elokuvaan *[[Opri]]* (1954), jossa hyödynnettiin paljon tamperelaisia näyttelijöitä. Sarri nähtiin myös Laineen elokuvassa *[[Musta rakkaus (elokuva)|Musta rakkaus]]* (1957). Lisäksi Sarri vieraili televisiosarjassa *[[Kaksi sisarta]]* (1966) rovastin osassa ja myös televisiosarjassa *Eräs syysilta* 1966 hotellinjohtajana. 

Sarrille on omistettu Nestori Sarrin katu, joka sijaitsee Tampereella. Hän kuoli 66-vuotiaana pitkän ja ansioituneen näyttelijäuran jälkeen.

Hänen vaimonsa oli Tuulikki Sjöholm, ja liitosta syntyi poika Simo. Tuulikki ja Nestor Sarrin hautapaikka sijaitsee Tampereen Kalevankankaalla. Nestor Sarrin veli oli näyttelijä-järjestäjä Leo Sarri.

## Lähteet

## Aiheesta muualla
**Sukuhistoriaa Tuntemattomassa sotilaasta**. Väinö Linnan Tuntematon sotilas tuli Tampereen kesäteatterin ohjelmistoon 1961, jonka ohjaajana toimi Edvin Laine. Se pysyi ohjelmistossa yhdeksän kesän ajan ja saavutti kaikkien aikojen yleisöennätyksen: 372 esitystä ja 348 854 katsojaa. Nestor Sarri esiintyi Korsumäkenä. Hänen lapsenlapsensa Timo Sarri toimi avustajana.

Nestor Sarrin veli Leo Sarri toimi järjestäjänä Edvin Laineen v. 1955 ohjaamassa elokuvassa *[[Tuntematon sotilas]]*.

Nestor Sarrin lapsenlapsi Petri Sarri toimi Rauni Mollbergin v. 1985 ohjaamassa *[[Tuntematon sotilas (vuoden 1985 elokuva)|Tuntematon sotilas]]* elokuvassa paloaukeen sotilaana.

Nestor Sarrin lapsenlapsenlapsi Nestor Sarri (s. 1998) toimi avustajana/kiväärimies Aku Louhiniemen Tuntemattomassa sotilaassa v. 2016. myös Petri Sarri oli avustajana/kiväärimies 2016.

## Tampereen Teatterin kuvia
* Teatterimuseo *Palkinto pitkästä urasta*. http://www.teatterimuseo.fi/kokoelmat/valokiilassa/valokiilassa-2013/marraskuu-2013/ 
* Suomen museovirasto. http://suomenmuseotonline.fi/fi/selaa?freetextSearch=nestor+sarri&action=search 
* Tampereen kesäteatteri http://www.pyynikinkesateatteri.fi/lehdisto/kuvapankki.html?esitysaika= 
* Tampereen kesäteatterin historiaa http://www.historia.tampere.fi/pyynikki/teatteri.htm
Versaillesin katedraali

**Versaillesin katedraali** () on roomalaiskatolinen katedraali ja Ranskan kansallismuistomerkki Versaillesissa.

Versaillesin piispan istuin on tässä kirkossa, eli se on tuomiokirkko.

Kirkko oli Pyhän Ludvigin (Saint Louis) seurakunnan kirkko, ennen kuin siitä ennen kuin siitä tuli uuden hiippakunnan tuomiokirkko. Kirkkorakennus on 1700-luvun puolivälistä, sen peruskiven laski Ludvig XV 12. kesäkuuta 1743, ja kirkko vihittiin käyttöön 24. elokuuta 1754. Kirkon arkkitehti oli Jules Hardouin Mansart de Sagonne. Ranskan vallankumouksen aikana se oli Yltäkylläisyyden temppeli ja vahingoittui pahasti. Sen valitsi tuomiokirkoksi vallankumouksen jälkeinen piispa, jonka mielestä se sopi tehtävään paremmin kuin Versaillesin Notre-Dame, jonka oli valinnut edellinen piispa. Tuomiokirkoksi vihkiminen viivästyi kuitenkin paljon ja tapahtui vasta 1843, jolloin vihkimisen suoritti hiippakunnan kolmas piispa Louis-Marie-Edmond Blanquart de Bailleul.

Ludvig XV määräyksestä kirkon urut tilattiin Louis-Alexandre Clicquot'lta, ja ne sai valmiiksi tämän poika  François-Henri Clicquot. Urut korjattiin perusteellisesti 1980-luvulla.
## Lähteet
* Catholic Hierarchy: Diocese of Versailles
* Catholic Encyclopedia: Versailles
Vertaus

**Vertaus**  on havainnollistava, tehostava, rinnastava tai muuten vertaileva ilmaus. Kielitieteellisesti se on vertailuun perustuva kielikuva, joka sisältää jonkin kytkevän elementin, tavallisesti kuin-sanan. Vertauksesta voidaan käyttää myös käsitettä metafora. Yleisesti vertauksella tarkoitetaan kielellistä ilmaisua, joka kuvailee jotakin asiaa rin­nas­ta­mal­la sen johonkin toiseen. Vertaus voi vaihdella yksityiskohtaisesta vertaamisesta pelkkään kielikuvaan. 

Uskonnollinen vertaus on lyhyt ja ytimekäs tarina johon sisältyy uskonnollinen opetus. Jeesus käytti opetusmetodina vertauksia etenkin opettaessaan suuria joukkoja.

## Katso myös
* Allegoria
* Analogia
* Faabeli

## Lähteet

## Aiheesta muualla
*Vertausten voima ja vaarat
*Vertaukset Raamatussa
Neco (laulaja)

**Neco** (oikealta nimeltään **Nejat Özyılmaz**, s. 24. heinäkuuta 1948 Istanbul) on turkkilainen laulaja. Hän edusti Turkkia vuoden 1982 Eurovision laulukilpailussa kappaleella ”Hani” () ja sijoittui 15. sijalle. Neco yritti päästä uudestaan maansa edustajaksi vuonna 1984, mutta jäi toiselle sijalle.
John MacDougall

**John William MacDougall** (8. joulukuuta 1947 – 13. elokuuta 2008) oli brittiläinen työväenpuolueen poliitikko. Hän oli kotoisin Skotlannin Fifestä, jonka sisällä hän myös aloitti poliittisen toimintansa.

MacDougall istui Yhdistyneen kuningaskunnan parlamentin jäsenenä ensin vuodesta 2001 Central Fifestä, sitten vuodesta 2005 Glenrothesista. Hän kuoli 60-vuotiaana asbestoosiin ja sen jälkeen mesotelioomaan sairastuttuaan.

## Lähteet
Taif

**Taif** () on kaupunki Mekan provinssissa, Saudi-Arabiassa. Se sijaitsee vuorilla 1&nbsp;879 metriä merenpinnan yläpuolella, linnuntietä noin 65 kilometriä Mekasta itäkaakkoon. Se on merkittävä kesälomakaupunki.

Kaupungin väkiluku on kehittynyt Saudi-Arabian väestönlaskentojen mukaan seuraavasti: 416&nbsp;121 (1992), 521&nbsp;273 (2004) ja 579&nbsp;970 (2010).

Taifin kaupunki oli muinoin pakanajumala Allatin kotikaupunki, jossa ennen islaminuskon saapumista asui thaqifien heimo. Nykyisin profeetta Mohammadin serkun ʿAbd Allāh ibn ʿAbbāsin ja kahden Mohammadin menehtyneen pikkulapsen hauta. Vuonna 1934 kaupungissa solmittiin Taifin sopimus, jolla sovittiin Saudi-Arabian ja Jemenin rajasta. Kaupunki tunnetaan hedelmätuotannostaan ja kudotuista takeistaan. Siellä on sotilassairaala. Akraman pato kasteluvettä varten (1956). Kaupungista johtaa valtatie Mekkaan ja Jeddaan.

Kaupungissa vallitsee aavikkoilmasto. Vuorokauden ylin lämpötila vaihtelee vuoden mittaan 23–36&nbsp;°C:n välillä ja alin lämpötila 8–24&nbsp;°C:n välillä. Viileintä on tammikuussa ja lämpimintä elokuussa. Vuosittainen sadanta on noin 170 millimetriä ja sateita saadaan melko tasaisesti ympäri vuoden. Sateisimmat kuukaudet ovat huhtikuu ja toukokuu.

## Lähteet

## Aiheesta muualla

* Alislam.org
Red Cliff

**Red Cliff** () on vuonna 2008 julkaistu John Woon ohjaama elokuva. Se perustuu 200-luvulta peräisin olevaan Kolmen kuningaskunnan kronikkaan.

Elokuvasta julkaistaan kaksi versiota. Kiinassa julkaistaan kaksiosainen kokonaisuudessa yli 4 tuntia kestävä versio, jonka ensimmäinen osa julkaistiin heinäkuussa 2008 toinen on tarkoitus julkaista tammikuussa 2009. Muualla julkaistiin yksi noin 2,5 tuntia kestävä versio tammikuussa 2009.

## Juoni
Teos kertoo Jangtsejoella 200-luvulla käydystä punaisen kallion taistelusta, joka on Kiinan historian käännekohtia.

## Tuotanto
Red Cliff on Aasian elokuvahistorian kallein tuotanto. Massiivisissa taistelunäytöksissä ei ole turvauduttu tietokonetehosteisiin, vaan Kiinan armeijan lainaamiin 100&nbsp;000 sotilaan virka-apuun.

## Rooleissa

## Arviot
Nyt-liitteen Matti Rämön mukaan kotiinpaluu on tehnyt John Woolle hyvää 16:n Yhdysvalloissa vietetyn vuoden jälkeen. Red Cliffin kaltaiseen spektaakkeliin nyky-Hollywood ei hänestä edes kykenisi.

## Lähteet
*

### Viitteet

## Aiheesta muualla
### Arvostelut
*
Miekkailu kesäolympialaisissa 2008

**2008 kesäolympialaisten** miekkailukilpailut käytiin 9.–17. elokuuta. Kilpailupaikkana toimi kisakylässä sijaitseva *Fencing Hall of the National Convention Center*. Kilpailulajeja oli kymmenen. Kun naisten säilä tuli mukaan olympiakisoihin, on lajeja jouduttu kierrättämään, ja Pekingin kisoissa ei kilpailtu miesten floretin eikä naisten kalvan joukkuekilpailuissa.

## Mitalistit
### Miehet

### Naiset
Kotelosienet

**Kotelosienet** (Ascomycota) ovat sienikunnan kaarista se, johon kuuluu eniten lajeja, ainakin noin 33&nbsp;000 lajia. Kotelosienet on yksi vanhimmista kuivalla maalla elävistä eliöryhmistä. Kantasienten (Basidiomycota), joita pidetään sienten kehittyneimpänä kaarena, uskotaan kehittyneen kotelosienten kanssa yhteisestä kantamuodosta.

Kotelosienet voivat olla elomuodoltaan sekä rihmastoja muodostavia että hiivamaisia. Monet suurikokoisia itiöemiä muodostavat kotelosienet tuottavat tyypillisesti maljan muotoisia itiöemiä. Jotkut lajit puolestaan ovat mikroskooppisen pieniä. Kotelosienten nimi (askos = kotelo, säkki + mykétes = sienet) viittaa mikroskooppisen pieneen itiökoteloon, jossa itiöt syntyvät. Tällainen askus yhdistää niin isoja kotelosieniä kuten korvasieni, kuin mikroskooppisia kuten tuulenpesäsienet.

Monet kotelosienet voivat olla sieniosakkaana jäkälässä, esimerkiksi torvijäkälät. Useat myös muodostavat kasvien kanssa sienijuuren. Itiöemiä muodostavista kotelosienistä monet tuottavat itiöemiä keväällä, kun kantasienet ovat enemmän syksyn lajeja.

Kotelosienet elävät pääasiassa maalla, jossa niillä on huomattava merkitys kuolleen orgaanisen aineksen hajottajina. Ne käyttävät ravinnokseen yksinkertaisia sokereita, jotkut myös selluloosaa, kitiiniä ja pektiiniä. Jotkut kotelosienistä ovat kasvien tai eläinten patogeeneja.

Kotelosieniin kuuluu monia ihmiselle tärkeitä sieniä, joita käytetään elintarvike- ja lääketuotannossa, esimerkiksi homejuustoista tunnettu *[[Penicillium glaucum]]*.

## Kotelosienten luokittelu
Kotelosienet jaetaan nykyisin kolmeen alakaareen
* Pezizomycotina eli rihmastolliset kotelosienet, joihin kuuluu 90 % kotelosienistä. Tähän alakaareen kuuluvat itiöemiä tuottavat kotelosienet maljasienistä korvasieniin sekä jäkälöityneet kotelosienet. Viime vuosina iso osa molekyylitason tutkimuksista on kohdistunut tähän alakaareen.
* Saccharomycotina eli ns. aitohiivat, joihin kuuluu mm. leivinhiiva *Saccharomyces cerevisiae*. Nykyisin tämän alakaaren lajit luokitellaan yhteen luokkaan ja yhteen lahkoon.
* Taphrinomycotina, johon kuuluvia sieniryhmiä on aiemmin kutsuttu myös nimellä *Archiascomycetes*. Siihen kuuluu viisi luokkaa, Archaeorhizomycetes, Neolectomycetes, Pneumocystidomycetes], Schizosaccharomycetes ja Taphrinomycetes. Niiden polveutuminen ja luokittelu on ollut pitkään epäselvä. Ne ovat joko hiivamaisia tai rihmastoja muodostavia mikrosieniä.

## Polveutuminen
Kaaviossa on esitetty kotelosieniryhmien polveutuminen nykyisimmän käsityksen mukaan.

## Lähteet

## Aiheesta muualla
*Luontoportti: Kotelosienet, ''Ascomycotina''
*Tiede: Sieniretki meni päin jäkälää
Canna

**Canna** on Small Isles -ryhmän saari Skotlannin Sisä-Hebrideillä. Sieltä on silta naapurisaari Sandaylle, ja myös saarten välinen kävely maata pitkin mahdollistuu laskuvesien aikana. Saari on ollut asuttuna 9000 vuoden ajan. National Trust for Scotlandin omistamaa saarta asuttaa edelleen pieni yhteisö.

## Lähteet

## Aiheesta muualla
Rùm

**Rùm** on saari Skotlannissa. Se kuuluu Sisä-Hebrideihin ja on sen Small Isles -ryhmän suurin saari. Asukkaita on vain parisenkymmentä Kinlochin kylässä saaren itäosassa. Kinlochin linna valmistui saarelle vuonna 1900. Rùmin saaresta vastaa Scottish Natural Heritage.
Graeme Brown

**Graeme Brown OAM** (s. 9. huhtikuuta 1979 Darwin, Australian Pohjoisterritorio) on australialainen maantie- ja ratapyöräilijä.

Suurimmat voittonsa Brown on saavuttanut ratapyöräilyssä, jossa hän on voittanut kultaa niin olympialaisissa, maailmanmestaruuskilpailuissa kuin Kansainyhteisön kisoissakin. Ateenan olympialaisissa vuonna 2004 Brown voitti kultaa joukkuetakaa-ajossa maailmanennätysajalla joukkuetovereinaan Brett Lancaster, Bradley McGee ja Luke Roberts. Kultaa hän voitti myös pariajossa parinaan Stuart O'Grady.

Maantiepyöräilyssä Brown kilpaili ammattilaisena 2002–2016. Hänet tunnettiin kovana kirimiehenä. Useiden etappivoittojen lisäksi hän voitti Tour de Langkawi -etappikilpailun pistekilpailun vuosina 2003 ja 2005.

## Saavutuksia

;2001
:Tour Down Under, 1. etapin voitto
:Giro delle Regione (U23), 6b etapin voitto
:Tour of Japan, 5. etapin voitto
;2002
:Tour de Langkawi, 6. ja 10. etapin voitto
:Italian ympäriajo, 1. etapilla toinen
:Ratapyöräilyn maailmancup, Moskova, pisteajon voitto
:Kansainyhteisön kisojen ratapyöräily, joukkuetakaa-ajon voitto
:Kansainyhteisön kisojen ratapyöräily, scratch race voitto
;2003
:Tour Down Under, 6. etapin voitto
:Tour de Langkawi, 5. ja 7. etapin sekä pistekilpailun voitto
:Ratapyöräilyn maailmanmestaruuskilpailut, joukkuetakaa-ajon voitto
;2004
:Geelong Bay Classic Series, 1. etapin voitto
:Olympialaiset, Ateena 2004, joukkuetakaa-ajon voitto
:Olympialaiset, Ateena 2004, joukkuesprintin voitto
;2005
:Tour de Langkawi, 1., 5., 7., 9. ja 10. etapin sekä pistekilpailun voitto
;2006
:Saksan ympäriajo, 4. ja 8. etapin voitto
:Tour de Rijke, voitto
:Cronulla International Grand Prix, voitto
;2007
:Kalifornian ympäriajo, 1. etapin voitto
:Vuelta a Murcia, 3. etapin voitto
:Puolan ympäriajo, 2. etapin voitto
;2008
:Trofeo Cala Millor, voitto
:Vuelta a Murcia, 1. etapin voitto
:Ratapyöräilyn maailmanmestaruuskilpailut, joukkuetakaa-ajon pronssia
;2009
:Tour Down Under, 3. etapin voitto
:Vuelta a Murcia, 1. ja 5. etapin voitto
:Nokere Koerse, voitto
:Omloop van het Houtland, voitto
;2010
:Italian ympäriajo, 3. etapilla toinen
:Itävallan ympäriajo, 8. etapin voitto

## Lähteet
* Profiili Cycling Archives -sivustolla
### Viitteet

## Aiheesta muualla
* Virallinen kotisivu
Arvydas Sabonis

**Arvydas Romas Sabonis** (s. 19. joulukuuta 1964 Kaunas, Liettuan SNT, Neuvostoliitto) on liettualainen kilpauransa päättänyt koripalloilija. Sabonisia pidetään yhtenä kaikkien aikojen parhaista eurooppalaisista pelaajista. Häntä pidetään myös yhtenä sukupolvensa parhaista keskushyökkääjistä maailmassa.

Sabonisin poika Domantas Sabonis on myös koripalloilija.

## Ura
Sabonis edusti kotimaansa suurseuraa Žalgirisia vuosina 1981–1989 ja 2003–2004. Euroopassa hän pelasi lisäksi Espanjassa Valladolidin ja Real Madridin riveissä vuosina 1989–1995. Sabonis saavutti Real Madridissa Euroliigan voiton vuonna 1995. NBA:ssa hän pelasi Portland Trail Blazersin riveissä vuosina 1995–2003.

Neuvostoliiton maajoukkueessa Sabonis voitti kultaa 1988 kesäolympialaisissa sekä maailmanmestaruuden vuonna 1982 ja Euroopan-mestaruuden vuonna 1985. Liettuan maajoukkueessa hän saavutti pronssia 1992 kesäolympialaisissa ja 1996 kesäolympialaisissa.

## Saavutukset
* FIBA Seurajoukkueiden maailmanmestaruus (1986)
* FIBA Eurooppa-liigan mestaruus (1995)
* 3x Neuvostoliiton mestaruus (1985, 1986, 1987)
* 2x Espanjan ACB liigan mestaruus (1993, 1994)
* Liettuan koripalloliigan mestaruus (2004)
* Espanjan cup-mestaruus (1993)
* Valinta FIBA:n kaikkien aikojen TOP-50 listalle (1991)
* 6x Euroscar Player of the year (1984, 1985, 1988, 1995, 1997, 1999)
* 2x Mr.Europa Player of the year (1985, 1997)
* 4x Liettuan vuoden urheilija ((1984–1986, 1996)
* EuroBasket MVP (1985)
* FIBA European Legue Final Four MVP (1995)
* Euroliigan runkosarjan MVP (2004)
* Euroliigan TOP16 MVP (2004)
* Euroliigan 1st All-Star team (2004)
* 2x Espanjan liigan MVP (1994, 1995)
* 2x Espanjan liigan finaalien MVP (1993, 1994)
* 2x Espanjan liigan All-Stars ottelun MVP (1991, 1992)
* 2x Euroliigan finaalien paras pistemies (1986, 1995)
* NBA All-Rookie 1st team (1996)
* Numero 11 jäädytetty Zalgiris Kaunasin joukkueessa

## Lähteet

## Aiheesta muualla

* Sabonis NBA:n sivustolla 
* Arvydas Sabonis Bio, Stats and Results  Olympics at Sports-Reference.com 
* Profiili archive.fiba.com
BC Žalgiris

**BC Žalgiris** on vuonna 1944 perustettu koripalloseura Kaunasista, Liettuasta. Seuran logo muistuttaa Žalgirisin taistelusta. 

Žalgiris on Liettuan suurin koripalloseura ja myös yksi Euroopan suurseuroista. Se pelaa Liettuan pääsarjan lisäksi Euroliigassa.

## Saavutuksia
* Euroliigan mestaruus: 1999
* Liettuan liigan mestaruus **(19)**: 1994, 1995, 1996, 1997, 1998, 1999, 2001, 2003, 2004, 2005, 2007, 2008, 2011, 2012, 2013, 2014, 2015, 2016, 2017 
* Neuvostoliiton mestaruutta **(5)**: 1947, 1951, 1985, 1986, 1987 
* Baltian mestaruutta **(4)**: 2005, 2008, 2010, 2011 
* Liettuan Cup **(3)**: 2007, 2008, 2011

## Entisiä pelaajia
*Hanno Möttölä
*Arvydas Sabonis

## Aiheesta muualla
*Virallinen sivusto   
*Joukkue BBL:n sivuilla 
*Fanien sivusto
Summer Glau

**Summer Lyn Glau** (s. 24. heinäkuuta  1981 San Antonio, Texas) on skotlantilais-irlantilais-saksalaista sukua oleva yhdysvaltalainen näyttelijä ja tanssija, joka on tunnettu River Tamin roolista lyhytaikaisessa science fiction -televisiosarjassa *[[Firefly (televisiosarja)|Firefly]]* ja sitä seuranneessa elokuvassa *[[Serenity (elokuva)|Serenity]]*.

## Ura
Glau on klassisesti koulutettu balettitanssija ja hän opiskeli myös tangoa ja flamencoa. Hän esiintyi ammattimaisena tanssijana useissa televisiomainoksissa jo 12-vuotiaasta alkaen. Vakava jalkavamma pakotti hänet pitämään taukoa baletista ja vaikutti päätökseen vaihtaa alaa.

Muutettuaan Los Angelesiin vuonna 2002 Glaun ensimmäinen televisiorooli oli balettitanssijan rooli televisiosarjassa *[[Angel (televisiosarja)|Angel]]* vuonna 2002, mikä kiinnitti ohjaaja Joss Whedonin huomion ja Glau pääsi myöhemmin näyttelemään hänen luomaansa televisiosarjaan *[[Firefly (televisiosarja)|Firefly]]* ja sitä seuranneeseen elokuvaan *[[Serenity (elokuva)|Serenity]]*. Hän on näytellyt myös muun muassa Cameronia televisiosarjassa ** sekä pienempiä rooleja muutamassa muussa sarjassa, kuten *[[Kasvottomat sotilaat]]*, *[[4400]]* ja *[[Arrow (televisiosarja)|Arrow]]*.

## Filmografia

## Aiheesta muualla

* 
*http://summer-glau.net/ Summer Glaun fanisivusto
Nyrkkeily kesäolympialaisissa 2008

**[[Kesäolympialaiset 2008|2008 kesäolympialaisten]]** nyrkkeilykilpailut käytiin 9.–24. elokuuta. Lajissa kilpailtiin 11 painoluokassa. Kilpailupaikkana toimi Beijing Workers’ Indoor Arena. Sarjoissa ei käyty erillisiä pronssiotteluita, vaan molemmille välierien häviäjille jaettiin pronssimitalit.

## Mitalistit

## Mitalitaulukko
Long Qingquan

**Long Qingquan** (s. 3. joulukuuta 1990 Longshan, Hunan) on kiinalainen painonnostaja, joka on voittanut kahdesti olympiakultaa.

Long voitti olympiakultaa 56 kilogramman painoluokassa Pekingin olympialaisissa 2008 yhteistuloksella 292&nbsp;kg (132&nbsp;kg + 160&nbsp;kg). Samana vuonna hän voitti myös maansa mestaruuden. Toisen olympiakultansa Long voitti Rion olympialaisissa 2016. Tuolloin hänen voittotuloksensa 56-kiloisten painoluokassa oli maailmanennätys 307&nbsp;kg (137&nbsp;kg + 170&nbsp;kg).

Long on 155 senttimetriä pitkä ja painaa 56 kilogrammaa. Hänen valmentajanaan toimii Long Wangchun.

## Lähteet
* Henkilökuva Kiinan olympiajoukkueen sivuilla 
* https://web.archive.org/web/20080813023452/http://results.beijing2008.cn/WRM/ENG/INF/WL/C73/WLM056000.shtml#WLM056A01

### Viitteet
Zhang Xiangxiang

**Zhang Xiangxiang** (s. 16. kesäkuuta 1983) on kiinalainen painonnostaja.

Zhang voitti olympiakultaa 62 kilogramman painoluokassa 2008 Pekingin olympialaisissa yhteistuloksella 319 kilogrammaa (143&nbsp;kg + 176&nbsp;kg). Kuusi vuotta aikaisemmin hän voitti Havirovin MM-kisoissa kultamitalin työnnöstä (142,5&nbsp;kg), tempauksesta (170&nbsp;kg) sekä yhteistuloksesta (312,5&nbsp;kg). Sydneyn olympialaisissa vuonna 2000 hän sijoittui 56 kilogramman painoluokasta pronssille. Samana vuonna hän saavutti Aasian mestaruuskisoista ykkössijan tempauksessa, kolmannen sijan työnnössä ja hopeaa yhteistuloksessa.

Zhang on 161 senttimetriä pitkä ja painaa 66 kilogrammaa.

## Lähteet
* Zhang Xiangxiang Leipzigin yliopiston painonnostotietokannassa 
* Henkilökuva Pekingin olympialaisten sivustolla
Liao Hui

**Liao Hui** (s. 5. lokakuuta 1987 Xiantao, Hubei) on kiinalainen painonnostaja.

Juniorina Liao on voittanut Aasian mestaruuden vuonna 2005 ja Kiinan mestaruuden 2006. Hän voitti olympiakultaa 69 kilogramman painoluokassa 2008 Pekingin olympialaisissa yhteistuloksella 348 kilogrammaa (158&nbsp;kg + 190&nbsp;kg). Aiemmin samana vuonna hän voitti olympiakarsintana toimineen Kiinan mestaruuskilpailun. Vuonna 2009 Liao voitti maailmanmestaruuden. 

Vuoden 2010 MM-kilpailuissa Liao antoi positiivisen dopingnäytteen ja hän sai marraskuussa 2011 kilpailukiellon, joka päättyy syyskuussa 2014.

Musiikkia ja matkailua harrastava Liao on 168 senttimetriä pitkä ja painaa 72 kilogrammaa. Hänen valmentajanaan toimii Yu Jie.

## Lähteet
* Henkilökuva Kiinan olympiajoukkueen sivuilla  
* Liao Hui Leipzigin yliopiston painonnostotietokannassa

### Viitteet
Lu Yong

**Lu Yong** (s. 1. tammikuuta 1986) on kiinalainen painonnostaja.

Lu voitti olympiakultaa 85 kilogramman painoluokassa 2008 Pekingin olympialaisissa yhteistuloksella 394 (180+214). MM-kisoista hän saavutti hopeaa 2005 Dohasta, missä hän sijoittui tempauksessa neljänneksi (200) ja pronssille työnnössä (210), yhteistuloksella 385. 2006 hän saavutti hopeaa niin ikään Dohassa pidetyissä Aasian kisoissa.

Kiinan mestaruuden 173 senttimetriä pitkä ja 85 kilogramman painoinen Lu on voittanut vuosina 2004, 2007 ja 2008, ja saavuttanut hopeaa 2005, jolloin hän voitti maansa nuorten mestaruuden. Hänen valmentajanaan toimii Wang Guoxin. 

## Lähteet
* Lu Yong Leipzigin yliopiston painonnostotietokannassa
* Henkilökuva Kiinan olympiajoukkueen sivuilla
Teemu Ryyppä

**Teemu Ryyppä** (s. 1975) on suomalainen lentopallovalmentaja ja isännöitsijä, joka valmentaa tällä hetkellä Vammalan Lentopalloa, joka pelaa SM-liigassa.

## Ura

Ryyppä on voittanut useita SM-mitaleita juniorisarjoista ja pelannut viisi kautta VaLePan liigajoukkueen rivistössä liberona.

Kaudella 2005-2006 Ryyppä aloitti valmentajan uransa päävalmentajana VaLePan kakkosjoukkueessa. Samalla kaudella VaLePan ykkösjoukkueen päävalmentajana Viktor Circenko kuitenkin vapautettiin tehtävästään ja Ryyppä siirtyi huolehtimaan liigajoukkueen valmennuksesta yhdessä Arto Mäkisen kanssa. Kaudella 2006-2007 hän jatkoi kakkosvalmentajana liigajoukkueessa, tällä kertaa Marko Järvenpään tukena. Kaudella 2007-2008 Ryyppä siirtyi päävalmentajajsi ja VaLePa saavutti pronssia.

## Saavutukset

* Useita SM-mitaleita juniorisarjoista
* Kaudella 2007-2008 pronssia VaLePan päävalmentajana
Puigcerdà

**Puigcerdà** on kaupunki Gironan maakunnassa Katalonian itsehallintoalueella Espanjassa. Puigcerdà on Baixa Cerdanyan  pääkaupunki. Kaupungin pinta-ala on 18,9 neliökilometriä ja asukasluku 8839 vuonna 2017. Väestötiheys on 467,2 as./km².

Puigcerdàn naapurikunnat ovat Guils de Cerdanya, Bolvir ja Fontanals de Cerdanya lännessä ja Alp kaakossa. Pohjoisessa ja idässä Puigcerdà rajautuu Ranskalle kuuluvaan Pyrénées-Orientalesin departementtiin. Myös Segre-joki virtaa kaupungin alueella.

Puigcerdàn alueella sijaitsevia nähtävyyksiä ovat muun muassa romaanista tyyliä edustava Sant Tomàs de Ventajola -kirkko ja Torre del Campanar -kellotorni.

## Historia

Vuosina 1170–1177 kuningas Alfonso I perusti Puigcerdàn ja muodosti siitä Cerdanyan pääkaupungin. Vuonna 1280 tuli tuhosi suuren osan kaupunkia. Vuonna 1428 puolestaan suuri maanjäristys aiheutti suurta tuhoa kaupungissa. Vuonna 1479 kaupungin uuden linnan rakennustyöt alkoivat. Vuosina 1812–1814 Napoleon Bonaparte muodosti Segren departementin ja sen pääkaupungiksi tuli Puigcerdà.

Vuonna 1924 kuningas Alfons XIII vieraili kaupungissa. 10. helmikuuta 1939 Espanjan diktaattorin Francisco Francon sotajoukot saapuivat kaupunkiin. Vuonna 1956 Puigcerdà aloitti jääkiekon pelaamisen kansallisella tasolla.

Nykyinen Puigcerdà on muodostunut, kun Rigolisa 1800-luvulla ja Vilallobent vuonna 1969 liittyivät siihen.

## Asutuskeskukset

Puigcerdàn asutuskeskukset ja niiden väkiluvut vuonna 2007:

Lähde: 

## Kuuluisia asukkaita

*José Antonio Hermida (s. 1978), maastopyöräilijä
*Gemma Arró Ribot (s. 1980), vuorikiipeilijä

## Galleria

Puigcerdà - panoramio (1).jpg|Puigcerdà
Campanar de l'antiga església de Santa Maria (Puigcerdà) - 11.jpg|Torre del Campanar
Esglesia Sant Domenec.JPG|Esglesia Sant Domenec
Bourgmadame 053.jpg|Espanjan ja Ranskan raja Puigcerdàsta nähtynä. Rajan toisella puolella sijaitsee Bourg-Madamen kunta.


## Lähteet

## Aiheesta muualla

* Kunnan kotisivut 
* Kunta Municatin sivuilla  
* Kunta Idescatin sivuilla
Liu Chunhong

**Liu Chunhong** (s. 29. tammikuuta 1985 Zhaoyuan, Shandong) on kiinalainen painonnostaja 69 kilogramman painoluokassa.

Liu voitti olympiakultaa niin 2004 Ateenassa (yhteistulos 275) kuin myös neljä vuotta myöhemmin Pekingin kisoissa (128+158, yht. 286). 2003 Vancouverin MM-kisoissa Liu oli ykkönen sekä tempauksessa (120), työnnössä (150) että yhteistuloksessa (270). 2005 Dohan MM-kisoissa hän voitti kultaa yhteistuloksella 285 ja työnnössä tuloksella 159 ja oli toinen tempauksessa tuloksella 126. 2007 MM-kisoissa hän sijoittui yhteistuloksessa hopealle, mutta sai tempauksesta parhaan tuloksen (121). Aasian kisoissa Busanissa vuonna 2002 Liu sai tempauksesta tulokseksi 115,5 (2. sija), työnnöstä 148 (1. sija) ja oli voittaja yhteistuloksella 262,5. Aasian mestaruuden hän on voittanut molemmissa nostomuodoissa ja yhteistuloksella vuosina 2003, 2004 ja 2008. 

Liu on 160 senttimetriä pitkä ja painaa 69 kilogrammaa. Hän harrastaa musiikkia, lukemista ja maalaamista. Hänen valmentajanaan toimii 
Ma Wenhui.

## Lähteet
* Liu Chunhong Leipzigin yliopiston painonnostotietokannassa 
* Henkilökuva Kiinan olympiajoukkueen sivuilla
Cao Lei

**Cao Lei** (s. 24. joulukuuta 1983 Qinhuangdao, Hebei) on kiinalainen painonnostaja.

Cao voitti olympiakultaa 75 kilogramman painoluokassa 2008 Pekingin olympialaisissa yhteistuloksella 282 kilogrammaa. Maailmanmestaruuskilpailuista Cao saavutti kultaa molemmista nostomuodoista ja yhteistuloksesta sekä 2006 Santo Domingossa (118+145=268) että 2007 Chiang Maissa (128+158=286, Aasian ennätystulos), kuten myös Aasian kisoissa Dohassa vuonna 2006 sekä Aasian mestaruuskisoissa 2001 ja 2007. 

Musiikkia ja tietokoneita harrastava Cao on 168 senttimetriä pitkä ja painaa 75 kilogrammaa. Hänen valmentajanaan toimii Ma Wenhui.

## Lähteet
* Cao Lei Leipzigin yliopiston painonnostotietokannassa
* Henkilökuva Kiinan olympiajoukkueen sivuilla
Pak Hyon Suk

**Pak Hyon Suk** (s. 4. elokuuta 1985) on pohjoiskorealainen painonnostaja.

Pak voitti olympiakultaa 63 kilogramman painoluokassa 2008 Pekingin olympialaisissa yhteistuloksella 241 kilogrammaa. MM-kisoista Pak saavutti 2007 Chiang Maissa hopeaa työnnöstä sekä pronssia tempauksesta ja yhteistuloksella. 

Aiemmin Pak kilpaili 58 kilogramman painoluokassa, missä hän saavutti Aasian-mestaruuskilpailuista Dohasta 2006 työnnöstä hopeaa ja pronssia sekä tempauksesta että yhteistuloksella. 2004 Alma-Atan Aasian mestaruuskisoissa hän teki pronssituloksen työnnössä mutta jäi yhteistuloksessa neljänneksi. 2004 Ateenan olympialaisissa hän oli kuudes.

## Lähteet
* Pak Hyon Suk Leipzigin yliopiston painonnostotietokannassa 
* Henkilökuva Pekingin olympialaisten sivuilla
Zhang Juanjuan

**Zhang Juanjuan** (, s. 2. tammikuuta 1981 Qingdao, Shandong) on kiinalainen jousiampuja ja olympiavoittaja.

Zhang voitti vuoden 2008 Pekingin olympialaisissa kultaa henkilökohtaisessa kilpailussa. Finaalissa hän voitti vastustajansa Park Sung-Hyunin ainoastaan yhdellä pisteellä pistein 109-110. Pekingissä hän saavutti lisäksi pronssia joukkuekilpailussa. Neljä vuotta aikaisemmin Ateenan olympialaisissa hän saavutti joukkuehopeaa ja oli henkilökohtaisessa kilpailussa viides. Maailmanmestaruuden hän voitti joukkuekilpailussa vuonna 2001. Aasian kisoissa vuonna 2006 Zhang saavutti joukkuehopeaa ja vuonna 2002 pronssia.

Zhang on 170 senttimetriä pitkä ja painaa 62 kilogrammaa. Hän harrastaa lukemista ja musiikkia. Hänen valmentajanaan toimii Tian Yuling.

## Lähteet
* Zhang Juanjuan FITA:n tietokannassa  
* Henkilökuva Kiinan olympiajoukkueen sivuilla  
* Henkilökuva Pekingin olympialaisten sivuilla
Sisä-Hebridit

**Sisä-Hebridit** on Skotlannin saariryhmä, joka yhdessä Ulko-Hebridien kanssa muodostaa Hebridit. Pohjoiset Sisä-Hebridit kuuluvat Ylämaan ja eteläiset Argyll ja Buten alueeseen. Suurin saarista on Skye, jossa asuu 9&nbsp;232 ihmistä (2001). Lisäksi saaristoon kuuluu muun muassa Small Isles -ryhmä, jonka suurin saari on Rùm.
Sa Jaehyouk

**Sa Jaehyouk** (, 29. tammikuuta 1985) on eteläkorealainen painonnostaja.

Sa voitti olympiakultaa 77 kilogramman painoluokassa 2008 Pekingin olympialaisissa yhteistuloksella 366 kilogrammaa (163+203). Vuotta aiemmin Chiang Main MM-kisoissa hän sijoittui pronssille työnnössä tuloksella 187 ja oli yhteistuloksellaan 353 viides. Vuonna 2005 hän voitti juniorien maailmanmestaruuden 69-kiloisissa yhteistuloksella, saavutti kultaa myös työnnössä ja pronssia tempauksessa.

Sa on 165 senttimetriä pitkä ja painaa 77 kilogrammaa. Hän asuu Hongcheonissa.

## Lähteet
* Henkilökuva Pekingin olympialaisten sivuilla
* Sa Jae-Hyuk Leipzigin yliopiston painonnostotietokannassa
The Crucible of Man

**The Crucible of Man** on Iced Earthin 5. syyskuuta 2008 julkaistu albumi, joka on jatko-osa edelliselle *[[Framing Armageddon]]* -albumille.

## Kappaleet
#
#
#
#
#
#
#
#
#
#
#
#
#
#
#

## Kokoonpano
*Jon Schaffer – kitara, bassokitara, kosketinsoittimet, taustalaulu, laulu (kappaleessa 5), tuottaja.
*Matt Barlow – laulu
*Brent Smedley – rummut

### Vierailevat muusikot
* Corinne Bach – taustalaulu
* Jason Blackerby – taustalaulu
* Debra Brant – taustalaulu
* Jeff Brant – taustalaulu
* Dennis Haye – bassokitara (kappaleissa 3, 5, 6, 10 ja 12)
* Howard Helm – taustalaulu
* Kathy Helm – taustalaulu
* Jim Morris – taustalaulu, kitara (kappaleessa 5)
* Tom Morris – taustalaulu
* Todd Plant – taustalaulu
* Steve Rogowski – sello (kappaleessa 15)
* Troy Seele – kitara (kappaleissa 5, 6,9)

## Arviot
* Allmusic: 
* Sputnikmusic: 
* Imperiumi: 6/10

## Lähteet

## Aiheesta muualla
* 
*
Prapawadee Jaroenrattanatarakoon

**Prapawadee Jaroenrattanatarakoon** (s. 29. toukokuuta 1984 nimellä *Junpim Kuntatean*) on thaimaalainen painonnostaja.

Prapawadee voitti olympiakultaa 53 kilogramman painoluokassa 2008 Pekingin olympialaisissa yhteistuloksella 221 kilogrammaa. Hän teki työnnössä uuden olympiaennätyksen 126 kilogrammaa. Aikaisemmin hänet tunnettiin nimellä Junpim Kuntatean, mutta hän vaihtoi ennen kisoja nimensä hyvän onnen toivossa ennustajan kehotuksesta. 

Vanhalla nimellään Prapawadee saavutti 2005 Dohan MM-kisoista kultaa tempauksesta (98) sekä hopeaa työnnöstä (125) ja yhteistuloksesta (224). Samana vuonna Aasian mestaruuskilpailuissa Dubaissa hän voitti kultaa molemmissa nostomuodoissa ja yhteistuloksessa. Vuosina 2004 ja 2006 hän oli maanosansa mestaruuskilpailussa hopealla niin molemmissa nostomuodoissa kuin yhteistuloksessakin. Vuonna 2006 hän voitti opiskelijoiden maailmanmestaruuden.

## Lähteet
Valeri Bortšin

**Valeri Viktorovitš Bortšin** (, s. 11. syyskuuta 1986) on venäläinen kävelijä. Hän on keskittynyt 20 kilometrin matkalle.

Bortšin saavutti olympiakultaa 20 kilometrin kävelyssä Pekingin olympialaisissa vuonna 2008 ajalla 1.19.01. Hän voitti alun perin maailmanmestaruuden Berliinissä 2009 (ajalla 1.18.41) ja Daegussa 2011 (1.19.56), mutta menetti myöhemmin molemmat mitalinsa dopingin vuoksi.

Vuonna 2006 Göteborgin EM-kisoissa Bortšin saavutti hopeaa. Vuotta myöhemmin hän voitti alle 23-vuotiaiden EM-kultaa, mutta keskeytti Osakan MM-kisoissa. Venäjän mestaruuden hän on voittanut vuonna 2006 ja Venäjän talvimestaruuden 2007, 2008 ja 2009. Hopeaa hän voitti Venäjän talvimestaruuskilpailuissa 2005. Maailmancupissa Tšeboksaryssa vuonna 2008 hän sijoittui hopealle. 

Kesällä 2005 Bortšin jäi kiinni efedriinin käytöstä ja sai vuoden kilpailukiellon ajalle 1.6.2005–31.5.2006. Tammikuussa 2015 Venäjän antidopingtoimikunta Rusada asetti Bortšinin kahdeksan vuoden kilpailukieltoon biologisen dopingpassin perusteella. Kilpailukiellon alkamisajankohdaksi määrättiin 15.10.2012 ja hänen tuloksiaan hylättiin aikaväleiltä 14.7.2009–15.9.2009, 16.6.2011–27.9.2011 ja 11.4.2012–3.9.2012. Kansainvälinen yleisurheiluliitto IAAF valitti Rusadan päätöksestä urheilun kansainväliseen vetoomustuomioistuimeen, joka muutti Rusadan päätöstä hylkäämällä kaikki Bortšinin suoritukset aikaväliltä 14.8.2009–15.10.2012. 

## Henkilökohtaiset ennätykset
* 10 km: 38.11 (2009)
* 20 km: 1.17.38 (2009)

## Lähteet
* 
* Henkilökuva Venäjän yleisurheiluliiton sivuilla 
* Profiili Tilastopaja.org:ssa 

### Viitteet

## Aiheesta muualla
IgA-nefropatia

**IgA-nefropatia** eli **Bergerin tauti** on maailman yleisin glomerulonefriitti eli munuaiskerästulehdus. Nefropatia kuvattiin ensimmäisen kerran vuonna 1968.
Tautiepäily herää, kun virtsanäytteessä näkyy verta ja valkuaista sekä muut taudit on poissuljettu. Valtaosalla potilaista ei ole oireita, mutta kolmasosalla esiintyy ajoittain makroskooppista hematuriaa. Tautia ei toistaiseksi voida parantaa, mutta sen etenemistä voidaan hidastaa. Tauti diagnosoidaan useimmiten munuaisbiopsian avulla, johon päädytään yleensä rutiininomaisen terveystarkastuksen yhteydessä havaitusta korkeasta verenpaineesta.
IgA:ta tavataan iästä riippumatta. Yleisintä se on yli 30-vuotiailla.

IgA-nefropatiassa IgA1:n tuotanto luuytimessä on lisääntynyt. Myös nielurisat tuottavat liiaksi IgA1:tä. Potilaiden seerumin IgA on erilaista kuin terveillä ihmisillä, mikä kuvastaa munuaisiin saostunutta IgA:ta. Nykyisin uskotaan, että IgA on luuydinperäistä. IgA on IgA-nefropatiassa latautunut negatiivisesti sisältäen poikkeavan hiilihydraattimäärän. Fysikaaliset ominaisuudet vaikuttavat todennäköisesti munuaiskerästen ominaisuuksiin ja täten edesauttavat sen huonoa liukenemista. Pidetään epätodennäköisenä, että pelkkä IgA:n ylituotanto olisi taudin ainoa syy. Runsas IgA-saostuma munuaiskeräsissä on diagnoosin edellytys. Tyypillinen valomikroskooppinen löydös on mesangiumalueiden laajeneminen. Taudissa esiintyy harvoin runsaasti kresenttejä, joihin liittyy munuaisten äkillinen vajaatoiminta.

## Lähteet
Suikkilan kartano

**Suikkilan kartano** on Turun Länsikeskuksen lähellä sijaitseva kartano, josta Suikkilan asuinaluekin on saanut nimensä. Turku sai kartanon haltuunsa isoissa alueluovutuksissa Raisiolta.

Kartanon kaksikerroksinen päärakennus on valmistunut vuonna 1804. Talon eteläpäädyssä on vankihuoneita, jotka ovat jäänteitä ajalta, jolloin talo toimi käräjätalona. Piharakennus on valmistunut vuonna 1780. Sitä on käytetty muun muassa leivin- ja renkitupana.

Maakuntakaavassa kartano on merkitty suojeltavaksi rakennetun ympäristön kokonaisuudeksi. Kartanon läheisyyteen on kaavoitettu asuinalue, jonka rakentaminen aloitettiin vuonna 2016.

## Lähteet

### Viitteet
Oerel-interstadiaali

**Oerel-interstadiaali** oli viime jääkaudella ollut melko lämmin jakso 57 700–55 400 radiohiilivuotta sitten tai noin 61 000–56 000 vuotta sitten. Jään uskotaan vetäytyneen tällä kaudella suurelta osin Suomen yltä. Kausi on NGRIP-näytteen interstadiaali 14 tai 16–17. Kaudella oli pohjoisen pallonpuoliskon pohjoisosien lämpötila noin 5 astetta nykyistä elempi, kun se viime jääkauden huipulla oli 10 astetta alempi.

Skandinaviassa kausi oli Bø-kauden alkuvaihe, jolloin jää vetäytyi Norjassa noin 150 m..
Jäätikkö oli silloin kutistunut ja Itä-Lapin Soklin kerrostumissa näkyy luultavasti silloinen metsänraja. Odderade-interstadiaali aloitti ilmastoltaan hyvin vaihtelevan Keski-Veikselin kauden happi-isotooppivaihe 3:n. Kausi oli varhais-Veikselin interstadiaaleja huomattavasti kylmempi. Alankomaissa oli kaudella pensastundran ja tundran raja ja heinäkuun keskilämpötila saattoi olla siellä luokkaa 5–10 °C.
Pohjois-Saksassa oli pensastundran ja koivu/mäntymetsien raja.
Ranskassa Grand Pilessä näkyy Oerel-interstadiaalin aikana noin 50 % pienempi puiden määrä verrattuna interglasiaalin oloihin. Toisaalta kylmimpinä jääkauden jaksoina puita ei kasvanut siellä lainkaan.

## Lähteet

*
*
*

### Viitteet